Skokfoto’s: Suikersiektelyer vir weke sonder antibiotika na been-amputasieWessel Visagie. Foto’s: verskaf Wessel Visagie, ŉ suikersiektelyer wie se been op 25 Januarie in die Middelburg provinsiale hospitaal geamputeer moes word as gevolg van gangreen, is in erge pyn in die hospitaal. Hy het glo drie weke gelde laas antibiotika ontvang ná sy operasie en kry glo slegs Panado’s vir die pyn, maar selfs dit word nie eens op ŉ gereelde grondslag gegee nie. Volgens ŉ familievriend van Visagie is sy steke sewe dae na sy operasie verwyder. Sedert die steke verwyder is, het die wond begin septies word. Visagie is verlede week Dinsdag, 5 Maart weer in die teater opgeneem waar hy vir die infeksie behandel is. Die pas afgelope Maandag, 11 Maart is die wond wéér oopgemaak, maar sy geneesheer is steeds nie tevrede nie en het weer antibiotika voorgeskryf. Nantes Kelder, hoof van AfriForum se ondersoekeenheid, het aan Maroela Media gesê hy het al menige lykskouings in sy lewe gesien, maar die foto’s (onderaan die berig) was vir hom baie erg om te aanskou. “AfriForum gaan die saak beslis verder ondersoek. Ons wag nog vir inligting en gaan dit dan by die mediese raad asook die Mpumalanga-gesondheidsdepartement aanmeld, want dit is ŉ saak van growwe nalatigheid,” het Kelder gesê. Maroela Media wag vir terugvoer van die hospitaal, asook die provinsie se gesondheidsdepartement.